**ΘΕΜΑ :** Επιμήκυνση του χρονοδιαγράμματος εκτέλεσης της σύμβασης

Ημερομηνία υποβολής **: *22/07/2022***

**Ερώτημα**

Θα ήθελα να ρωτήσω **αν κατά την επιμήκυνση του χρονοδιαγράμματος ο εργολάβος οφείλει να εκτελεί κανονικά τις εργασίες της σύμβασης ή όχι** και σε ποια νομοθεσία φαίνεται αυτό ξεκάθαρα.

Στη δική μας περίπτωση, ο ανάδοχος είχε πάρει 4η παράταση έως 14-6-22 και στη φάση που ετοιμαζόμασταν για διαδικασία έκπτωσης, βγήκε ο Νόμος περί επιμήκυνσης και τον επικαλέστηκε και έτσι πήρε επιμήκυνση έως 14-12-22.

Το θέμα είναι ότι μέχρι τώρα δεν έχει εκτελέσει τις εργασίες που υπολείπονται για την ολοκλήρωση της Σύμβασης (αφορούν ασφαλτικά).

**Απάντηση:**

**Διευκρινίσεις επί της Δήλωσης επιμήκυνσης του χρονοδιαγράμματος της εκτέλεσης της σύμβασης**

Η θεσμοθέτηση της Δήλωσης επιμήκυνσης του χρονοδιαγράμματος της εκτέλεσης της σύμβασης προέκυψε λόγω του μακρού διαστήματος που υφίσταται η ενεργειακή κρίση, εισάγεται ως «επείγουσα ρύθμιση» για την εκτέλεση συμβάσεων δημοσίων έργων αποτελεί δε νεοεισερχόμενη καινοτομία στο θεσμικό πλαίσιο των Συμβάσεων Κατασκευής Δημοσίων Έργων που εισάγεται με τον Νόμο 4938 / 2022 (Α'109)) *«Κώδικας Οργανισμού Δικαστηρίων και Κατάστασης Δικαστικών Λειτουργών και λοιπές διατάξεις , κωδικοποιημένος με τον 4963/2022»* και ειδικότερα με το Άρθρο 153 αυτού.

Παράλληλα, με την αρ. πρ.294537 / 25/9/2022 Εγκύκλιο ΥΠΟΜΕ παρέχονται διευκρινήσεις σχετικά με την εφαρμογή των άρθρων 152 έως και 154 του Ν. 4938/2022.

***Σε ποιες συμβάσεις*** ***αφορά:***

Η σχετική στο άρθρο 153 παρ. 1 «Δήλωση επιμήκυνσης του χρονοδιαγράμματος εκτέλεσης σύμβασης» αφορά σε συμβάσεις που έχουν ανατεθεί μέχρι την έναρξη ισχύος του νόμου, ήτοι έως την 6η-6-2022 και δεν καταλαμβάνει διαγωνιστικές διαδικασίες που θα προκηρυχθούν ή βρίσκονται σε εξέλιξη*. (παρ. 2 Εγκυκλίου)*

***Ποιούς οικονομικούς φορείς αφορά :***

Δήλωση επιμήκυνσης του χρονοδιαγράμματος της εκτέλεσης της σύμβασης δύναται να υποβάλλει κάθε οικονομικός φορέας στον οποίο έχει ανατεθεί η εκτέλεση δημόσιας σύμβασης έργου, κατ’ εξαίρεση υφιστάμενων διατάξεων (ΣΣ: των ήδη υπαρχόντων του Ν. 4412/2016), για όσο διάστημα εξακολουθεί να υφίσταται η ενεργειακή κρίση, και πάντως για διάστημα που δεν μπορεί να υπερβαίνει τους έξι (6) μήνες από την έναρξη ισχύος του παρόντος.

Παράλληλα, τονίζεται ότι η εν λόγω Δήλωση από της υποβολής της καθίσταται δεσμευτική για την αναθέτουσα αρχή. *(παρ. 1α Άρθρου 153 Ν. 4938/2022 «Επείγουσες ρυθμίσεις για την εκτέλεση συμβάσεων δημοσίων έργων»)*

***Καθορισμός του χρόνου επιμήκυνσης***

Στη δήλωση του πρώτου εδαφίου καθορίζεται ο χρόνος της επιμήκυνσης. Εφόσον δεν εξαντλείται άπαξ το διάστημα των έξι (6) μηνών, είναι δυνατή η υποβολή νέας δήλωσης. Η χρονική διάρκεια της παράτασης για την εκτέλεση των εργασιών, σύμφωνα με το πρώτο εδάφιο, **δεν προσμετράται στον συμβατικό χρόνο** και δεν αποτελεί παράταση της συμβατικής διάρκειας εκτέλεσης του έργου. *(παρ. 1α Άρθρου 153 Ν. 4938/2022 «Επείγουσες ρυθμίσεις για την εκτέλεση συμβάσεων δημοσίων έργων»)*

***Διάκριση δήλωση επιμήκυνσης από την δήλωση διακοπής εργασιών***

Η προβλεπόμενη στη διάταξη δήλωση του αναδόχου υποβάλλεται στη διευθύνουσα υπηρεσία του έργο και **δε συνιστά δήλωση διακοπής εργασιών** ούτε υπολαμβάνεται ως τέτοια. Συνεπώς ο ανάδοχος που υποβάλλει την εν λόγω δήλωση δύναται να εκτελεί εργασίες και να υποβάλλει λογαριασμούς.***(παρ. 2 Εγκυκλίου* *αρ. πρ.294537 / 25/9/2022 Εγκύκλιο ΥΠΟΜΕ****)*

***Τρόπος υποβολής της Δήλωσης:***

* Ως ρητά προβλέπεται στην οικεία διάταξη του ίδιου ως άνω άρθρου η δήλωση δύναται να υποβληθεί άπαξ ή/και τμηματικά.
* Σε περίπτωση υποβολής τμηματικής δήλωσης, ήτοι για χρόνο μικρότερο των έξι (6) μηνών, δύναται να υποβληθεί νέα δήλωση επιμήκυνσης του χρονοδιαγράμματος εντός ευλόγου χρόνου προ της λήξης της ήδη χορηγηθείσας, μεταξύ δε των τμημάτων δεν δύναται να παρεμβάλλεται κενός χρόνος. *(παρ. 2 Εγκυκλίου)*

***Η επιμήκυνση του χρονοδιαγράμματος δεν επάγεται αναθεώρησης***

Η χρήση του δικαιώματος της επιμήκυνσης του χρονοδιαγράμματος δεν επάγεται αναθεώρησης για το υπό κρίση διάστημα αφού κατά ρητή πρόβλεψη της οικείας διάταξης η εν λόγω χορηγούμενη επιμήκυνση του χρονοδιαγράμματος δεν συνιστά παράταση του συμβατικού χρόνου και συνεπώς δεν τίθεται θέμα εφαρμογής για το διάστημα αυτό των προβλέψεων του άρθρου 147 του ν. 4412/2016 περί προθεσμιών. *(παρ. 3 Εγκυκλίου)*

***Άρση δικαιώματος λήψης πριμ του άρθρου 154 Νόμο 4938 / 2022 από την κατ' άρθρο 147 Ν.4412/2016 χορήγηση παράτασης χρονοδιαγράμματος μετά την 6η-6-2022:***

Η χορήγηση παράτασης στο χρονοδιάγραμμα κατ' άρθρο 147 του ν.4412/2016 (Α' 147) μετά τη δημοσίευση του ν. 4938/2022, ήτοι μετά την 6η-6-2022 αίρει το δικαίωμα λήψης της πρόσθετης καταβολής (πριμ) του άρθρου 154, εξαιρουμένων τυχόν λόγων ανωτέρας βίας. Σε περίπτωση δε, που υπήρξε τέτοια καταβολή, εφαρμόζονται οι προβλέψεις του τελευταίου εδαφίου του άρθρου 154. (\*«Σε περίπτωση μη εμπρόθεσμης ολοκλήρωσης του έργου σύμφωνα με τις ανωτέρω προβλέψεις, η πρόσθετη καταβολή (πριμ) καθίσταται επιστρεπτέα καταβολή και συμψηφίζεται με οιαδήποτε οφειλή προς τον ανάδοχο»). *(παρ. 4 Εγκυκλίου)*

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

[***dimosies-symvaseis.gr***](http://dimosies-symvaseis.gr/)

email: ***zpapastamatis@gmail.com***

Τηλ. Επικοινωνίας :*6945558980*